Skool koester verlede | Netwerk24
Skool koester verlede
Deur Martinette Hay 08 Augustus 2018 06:00
Leerlinge aan die Laerskool Jordania, geklee in die eerste skoolbaadjie-ontwerp (van 60 jaar gelede), vorm Donderdag (02/08) ’n erewag om gaste te verwelkom vir die opening van die skool se museum.
Die Laerskool Jordania in Bethlehem het Donderdag (02/08) met die opening van sy museum hulde aan elkeen gebring wat oor die jare heen spore by die skool gelaat het.
Die skool vier vanjaar sy 60ste bestaansjaar, met die tema “Op die voetspoor van voortreflikheid”.
Volgens Elda Louw, onderwyser en akademiese hoof, los elkeen ’n spoor.
“Oor die jare heen is daar diep spore by Jordania gelaat. Ons eer die mense wat voor ons hier was en aan die skool help bou het.”
Gerard de Boer, voorsitter van die beheerliggaam, meen baie mense sien ’n museum as ’n ou plek vol stof.
“Tog leer dit ons leerlinge verantwoordelikheid. Dit wat jy vandag doen, het ’n invloed op môre. Ons kan die verlede onthou, en dit wys ons waarheen ons gaan.”
Die museum het sewe besoek­punte.
Aan die Prestige-muur pronk prestasies wat die skool tot nou behaal het. Die tweede punt is ’n voorwoord deur dr. André Smith, skoolhoof.
Derdens kan besoekers ds. J.G. Steyn, voorsitter van die eerste beheerliggaam, se brief lees. Die inligting by die vierde besoekpunt is in ses hoofstukke opgedeel: een vir die termyn van elke skoolhoof wat al gedien het.
Aan die Fokusmuur is die skool­wapen, die eerste skoolbaadjie en die skoollied se woorde te sien.
Die sesde besoekpunt, waar foto’s van vanjaar se leerlinge pronk, bring besoekers terug na die hede.
“Dit beeld Jorrie-wees uit en sal elke jaar verander om die hart en siel van vandag se kinders uit te beeld,” sê Louw.
By die laaste besoekpunt kan artefakte van die skool bekyk word.